Европэм и Кубокыр къехь
Иджыблагъэ Испанием щызэхэтащ дзюдомкIэ Европэм и Кубокыр къэхьыным теухуа зэхьэзэхуэ. Абы хэтащ къэрал 21-м я спортсмен нэхъ лъэрызехьэ 300-м щIигъу.
КъБР-м дзюдомкIэ и федерацэм и президент Емкъуж Мухьэмэд хъы- бар къызэрыдигъэщIамкIэ, Ла-Корунье къалэм щекIуэкIа зи ныбжьыр илъэс 21-рэ иримыкъуа-хэм я европэ зэпеуэм Кубокыр къыщихьащ ди республикэм щыщ Блий Аюб.
Къыщыхах зэIущIэхэр фIы дыдэу къызэзынэкIа ди лъэпкъэгъум кIэух Iыхьэм къыщыпэщIэхуащ Испанием щыщ дзюдоист Торне Гарсиа Давид. Блийм абыи гугъущэ зыдригъэхьакъым икIи зэщхьэщыкIыныгъэшхуэ иIэу текIуэныгъэр къыфIихьащ. Апхуэдэу, килограмм 60-м нэблагъэ зи хьэлъагъхэм я гупым Аюб дыщэ медалымрэ Европэм и Кубокымрэ къыщихьащ.
ЖЫЛАСЭ Замир.
